open-index/open-wikipedia-markdown huggingface dataset:
Lausanne'i metroo

**Lausanne'i metroo** (prantsuse keeles *Métro de Lausanne*) on kahe liiniga metroosüsteem Šveitsis, Vaudi kantonis asuvas Lausanne'is. Umbes veerand süsteemist on olnud kasutuses juba alates 1877. aastast, mil avati marsruut kesklinna ja Genfi järve ääres asuva Ouchy vahel Šveitsi esimese avaliku köisraudteena. Võrk kuulub kahele eraldi ettevõttele ja seda käitab kolmas.

Töötavatest liinidest saab vaid liini M2 pidada tõeliseks metrooliiniks. Tegemist on täielikult automatiseeritud, kummiratastel metrooliiniga, mis põhineb Pariisi metroo tehnoloogial ja avati 27. oktoobril 2008. Lausanne on maailma väikseim linn, kus on metroo ning Šveitsi ainus metroosüsteem. Kolmas liin (M3) on praegu kavandamisel ning see põhineb samal kummiratastel metrootehnoloogial nagu liin M2.

## Viited
Medemciemsi raudteepeatus

**Medemciemsi raudteepeatus** on raudteepeatus Riia–Jelgava raudteeliinil Olaine piirkonnas Olaine vallas Stūnīši ja Medemciemsi külade vahel.

Medemciemsis peatuvad kõik elektrirongid ja Jelgavase suunduvad diiselrongid. Peatus asub Riia raudteejaamast 12 km kaugusel. Piletihinnalt on peatus A-tsooni ja B tsooni piiriks.

Peatuse rajatised valmisid aastail 2023-2024. Avati see 15. detsembril 2024. Peatus hakkas asendama vana Baloži raudteepeatust.

## Viited
Muižciems

**Muižciems** on küla (*mazciems*) Lätis Salduse piirkonnas Gaiķi vallas.

Küla asub  valla lääneosas. Muižciems jääb Riiast 132 kilomeetri kaugusele.

Asulasse jääb Muižciemsi karjäär. Külas kasvav mänd ümbermõõduga 3.13 m on looduskaitse all.  Aastail 2007–2021 kuulus küla Brocēni piirkonda.

Aastal 2015 oli külas 17 elanikku.
## Viited
Vecgaiķi

**Vecgaiķi** (vanasti ka **Gaiķi**) on küla (*ciems*) Lätis Salduse piirkonnas Gaiķi vallas.

Küla asub merepinnast 115 meetri kõrgusel valla idaosas. Vecgaiķi jääb  valla keskusest Satiķist 4, piirkonna keskusest Saldusest 15,5 ja Riiast 132 kilomeetri kaugusele. Külas asub Gaiķu skola bussipeatus. 

Küla on kujunenud endise Gaiķi mõisa (*Gaiken*) keskuse juurde. Aastail 2007–2021 kuulus küla Brocēni piirkonda.

Aastal 2021 oli külas 43 elanikku, aastal 2026 oli elanikke 35.

## Viited
Lielsatiķi

**Lielsatiķi** on küla (*ciems*) Lätis Salduse piirkonnas Gaiķi vallas.

Küla asub  valla põhjaosas. Lielsatiķi jääb Riiast 132 kilomeetri kaugusele. Külas asub Kapenieki bussipeatus. 

Külast idas asuv Lielsatiķi mõisa kabel on regionaalse kaitse all. Külas kasvav Lielsatiķi Moltke pärn on looduskaitse all.  Aastail 2007–2021 kuulus küla Brocēni piirkonda.

Aastal 2021 ja 2026 oli külas 5 elanikku.
## Viited
Gaiķi

**Gaiķi** on küla (*ciems*) Lätis Salduse piirkonnas Gaiķi vallas.

Küla asub merepinnast 115 meetri kõrgusel valla keskosas. Gaiķi jääb  valla keskusest Satiķist 4, piirkonna keskusest Saldusest 13 ja Riiast 126 kilomeetri kaugusele. Külas asuvad Satiķu pagriezensi ja Gaiķi bussipeatus. 

Küla on kujunenud Gaiķi kiriku ja vallamaja juurde. Gaiķi kirik, selle kantsel, altar, orelirõdu maalingud ja pinkide maalingud on muinsusmälestistena riikliku kaitse all.

Aastail 2007–2021 kuulus küla Brocēni piirkonda.

Aastal 2021 oli külas 53 elanikku, aastal 2026 oli elanikke 36.
## Viited
Stūrīši (Remte vald)

**Stūrīši** on küla (*mazciems*) Lätis Salduse piirkonnas Remte vallas.

Küla asub  valla lääneosas. Stūrīši jääb Riiast 116 kilomeetri kaugusele.

Aastail 2001–2021 kuulus küla Brocēni piirkonda. Aastal 2015 oli külas 6 elanikku.
## Viited
Haiku (operatsioonisüsteem)

**Haiku** on vabavaraline operatsioonisüsteem, mis põhineb operatsioonisüsteemil BeOS, millega ta on binaarselt kokkusobiv. Haiku esimene alfaversioon ilmus aastal 2002, esimene ametlik stabiilne versioon 2009. Haiku on kirjutatud programmeerimiskeeles C++ ning toetab sümmeetrilist multitöötlust ja virtuaalset failisüsteemi, tuum on modulaarne ja hübriidne, kerge, multimeedia‑ ja reaalaja‑suunitlusega ning jõuliselt kavandatud ja teostatud tugeva mitmiklõimelisena. Haiku on POSIX-iga kokkusobiv. Graafikasüsteem erineb Linuxi graafikasüsteemist, kuid selles on X11 ja Waylandi toetavad kihid. Haikul on paketitöötlussüsteem pkgman. Haiku on kiirem kui teised operatsioonisüsteemid, eriti mis puudutab graafikat. Haikusse on porditud palju vabavaralisi programme, mis on levinud Linuxis. Haiku ei ole väga levinud, kuid seda kasutatakse mõnikord kiiruse pärast.

Haiku ajalugu algab operatsioonisüsteemist NeXTStep, millel oli Mach tuum, mis oli sarnane Haiku tuumale. See tulenes Carnegie Melloni ülikooli poolt 1985. aastal loodud mikrokerneli tuumast, mis tulenes BSD tuumast, kuid selles oli palju muudetud. Selle operatsioonisüsteemiga oli NeXT arvuti, mis oli omal ajal kõige kiirem personaalarvuti. Arvutimängud Doom ja Quake ning esimene brauser loodi sellel arvutil. 1990. aastal lahkus üks firma Apple arendajatest firmast Apple, ning asutas firma Be, mis töötas välja sarnase tuumaga operatsioonisüsteemi BeOS. 1996. aastal ostis Apple ära firma NeXT, luues operatsioonisüsteemi NeXTStep põhjal operatsioonisüsteemi macOS. 2001. aastal ostis firma Palm ära firma Be, ning pärast seda muudeti BeOS vabavaraliseks operatsioonisüsteemiks Haiku. 

## Vaata ka
*FreeBSD
*NetPositive (Net+), BeOS-i veebibrauser

## Viited
Kaulaci

**Kaulaci** (vanasti ka **Kaulači**) on küla (*mazciems*) Lätis Salduse piirkonnas Remte vallas.

Küla asub  valla edelaosas. Kaulaci jääb Riiast 111 kilomeetri kaugusele. Küla teenindab Kaulači bussipeatus. 

Kaulaci on kujunenud endise Kaulice mõisa (*Kaulitz*) keskuse juurde. Märtsis 1945 toimusid küla juures ägedad lahingud, mille tagajärjel küla maha põles. Külas on mälestuskivi sealseis lahinguis langenud 8. Eesti Laskurkorpuse sõduritele.

Aastail 2001–2021 kuulus küla Brocēni piirkonda.

Aastal 2006 oli külas ligi 37 elanikku.

## Viited
Luhanski kasakakorpus (Venemaa okupatsioonirežiimi institutsioon)

**Lennuväemarssal Aleksandr Jefimovi nimeline Luhanski Kasakakadettide korpus (***Луганский казачий кадетский корпус имени маршала авиации Александра Ефимова*) on Venemaa poolt okupeeritud Luhanskis asuv üldhariduskool, mis annab sõjalist väljaõpet.

Venemaa marionetriigi "Luhanski Rahvavabariigi" valitsus otsustas 17. oktoobril 2014 asutada Luhanski Vabariikliku "Noortekaardi kangelaste kadettide korpuse". 29. detsembril 2014 nimetati korpus ümber Luhanski Kasakakadettide korpuseks, mis sai nime lennuväemarssal Aleksandr Jefimovi järgi. "Luhanski Rahvavabariigi" Ministrite Nõukogu 14. aprilli 2015. aasta korraldusega loodi riigieelarveline õppeasutus "Lennuväemarssal Aleksandr Jefimovi nimeline Luhanski Kasakakadettide korpus", mis 25. juunil 2019 nimetati "Lennuväemarssal Aleksandr Jefimovi nimeliseks Vabariiklikuks Kasakakadettide Korpuseks". Asutus on "Luhanski Rahvavabariigi" haridus- ja teadusministeeriumi alluvuses. Vastavalt kooli põhikirjale on kooli ülesandeks "tervete, füüsiliselt vormis ja patriootlike kodanike ettevalmistamine." Kooli õppenädal on kuuepäevane, õppekeel vene keel ja koolis on avatud klassid: 6-11. Ukraina keelt koolis ei õpita, kuid iga nädal on kaks tundi sõjalist väljaõpet.

Korpuse direktor Andrei Ustinski on alates 23. oktoobrist 2025 Euroopa Liidu sanktsioonide all.

## Viited
Smukas

**Smukas** on küla (*mazciems*) Lätis Salduse piirkonnas Remte vallas.

Küla asub  valla idaosas. Smukas jääb Riiast 106 kilomeetri kaugusele.

Smukas on kujunenud endise Smukase mõisa keskuse juurde. Aastail 2001–2021 kuulus küla Brocēni piirkonda. Aastal 2006 oli külas kümmekond elanikku.
## Viited
Kaitseliidumaks

**Kaitseliidumaks** oli 1925. ja 1926. aastal Kaitseliidu heaks võetud erakorraline maks.

Maksu võeti vastava seaduse alusel 1925. aastal 20% ja 1926. aastal 10% lisaks otsekohestele maksudele (tulumaks, äri-ja tööstusmaks, maa- ja hoonetemaks, maks kapitaali protsentidelt, krepostimaks, pärandusemaks). 1925. aasta eelarves oli kaitseliidumaksu suuruseks määratud 50 miljonit marka.

## Viited
Vanagai evangeelne luterlik kirik

**Vanagai evangeelne luterlik kirik** (leedu keeles Vanagų evangelikų liuteronų bažnyčia) on Leedu Evangeelse Luterliku Kiriku kirik, mis asub Vanagai külas Agluonėnai vallas Klaipėda rajoonis, 3,5 km Agluonėnai linnast kagus. Kirik ehitati aastal 1909, kui piirkond kuulus Saksamaa koosseisu.

Juba 19. sajandi lõpus püüdsid Vanagai ja ümbritsevate külade elanikud luua oma kihelkonda. Teekond lähima Priekulė kirikuni oli 15 km ja kehvade teede tõttu, eriti sügisel ja kevadel, oli ühendus väga keeruline. Sel ajal polnud kruusateid veel ehitatud. 1. juunil 1901 loodi Vanagai vaimulik (pastoraalne) piirkond. 23. juunil 1901 introdutseeriti pastor Martin Mehlhorn Priekulė kihelkonna abijutlustajaks ja määrati äsjaloodud Vanagai vaimuliku ringkonna eest vastutajaks. Samal aastal hakkas ta jumalateenistusi pidama kohaliku mõisniku Gložaitise majas avatud algkoolis. Kui aastatel 1901–1902 ehitati eraldi kaheklassiline rahvakooli hoone, viidi ka luterlikud teenistused sinna.

Aastal 1903 Vanagai kogudus iseseisvus. Aastatel 1907–1909 ehitati moodne kirik, aastal 1908 ehitati Paul Völkneri poolt kirikule orel (mida aastal 2003 restaureeriti). Erinevalt paljudest ümbritsevatest kirikutest ei saanud Vanagai kirik Teise maailmasõja lahingutes kannatada.

## Viited
El Tatio

**El Tatio** on geisriterohke geotermiline väli, mis asub Tšiili põhjaosas Andide mägedes 4320 meetri kõrgusel merepinnast. See on suuruselt kolmas geisriväli maailmas ja suurim lõunapoolkeral. Nime El Tatio on tõlgendatud mitmeti, sealhulgas on tähenduseks pakutud "ahju" ja "vanaisa". Geotermilisel väljal leidub palju geisreid, kuumaveeallikaid ja nendega seotud paagutatud kivimite ladestusi. Nende kuumaveeallikate vesi moodustab lõpuks Loa jõe peamise lisajõe Rio Salado, suurendades oluliselt arseeni hulka jões. Geotermilised lõõrid on ekstremofiilsete mikroorganismide, näiteks hüpertermofiilide populatsioonide asukohad ning seetõttu on El Tatiot uuritud kui varajase Maa ja võimaliku varasema elu analoogi Marsil.
Pilsblīdene

**Pilsblīdene** on küla (*ciems*) Lätis Salduse piirkonnas Blīdene vallas.

Küla asub Riiast 108 km kaugusel. Selle lähistele jääb Blīdene raudteejaam. Külas asub Pilsblīdene bussipeatus. 

Küla on kujunenud endise Pilsblīdene mõisa (*Blieden*) hoonetekompleksi juurde.

19. märtsil 1945 algasid seal kuuendad Kura koti pärast peetavad ägedamad lahingud.

Aastail 2001–2021 kuulus küla Brocēni piirkonda.

Aastal 2021 oli külas 19 elanikku, aastal 2026 oli elanikke 17.

## Viited
Mazblīdene

**Mazblīdene** on küla (*mazciems*) Lätis Salduse piirkonnas Blīdene vallas.

Küla asub maantee A9 ääres. Külas asub Mazblīdene bussipeatus.

Looduskaitse all on Vecšķietnieki tamm ja Vecšķietnieki Tee tamm.

Aastail 2001–2021 kuulus küla Brocēni piirkonda.

## Viited
Liiduala (Malaisia)

**Liiduala** (malai keeles *Wilayah Persekutuan*; inglise keeles *Federal Territory*) on 1. järgu haldusüksus Malaisias.

Malaisias on kolm liiduala. Lisaks liidualadele on 1. järgu haldusüksus Malaisias ka osariik.

Kaks liiduala (Kuala Lumpur ja Putrajaya) asub Lääne-Malaisias ja on omaaegu eraldatud Selangori osariigist. Kolmas liiduala (Labuan) asub Ida-Malaisias ja on omaaegu eraldatud Sabahi osariigist.

## Ajalugu
Kuala Lumpur, mille territooriumi ümbritseb Selangori osariik, sai omavalitsuse põhiseaduse muudatusega 1. veebruaril 1974. Põhjus oli Selangori osariigi (mille pealinn Kuala Lumpur tollal oli) ja keskvalitsuse erinevad nägemused Kuala Lumpuri haldamisest ja suured rahvustevahelised (malaikeelsete ja hiinakeelsete) rahutused, mille käigus hukkus umbes 200 inimest.

1984. aastal kuulutati Kalimantani põhjaranniku lähedal asuv Labuani saar ja seda ümbritsevad väiksemad saared liidualaks *offshore*-finantskeskusena.

1995. aastal ostis Malaisia keskvalitsus Selangori osariigilt Kuala Lumpurist lõuna poole täiendavalt 46 km² maad, et rajada Putrajayasse uus täidesaatva võimu keskus. Kuala Lumpuri ja Putrajaya liiduala piiride kõige väiksem vahe on umbes 7 kilomeetrit.

Kõik alad on alates 1979. aastast (vaheaegadega) kuulunud Malaisia liidualade ministeeriumi jurisdiktsiooni alla. Alates 2022. aastast likvideeriti ministeerium ning selle ülesanded anti teistel ministeeriumitele. Praegu töötab peaministri otsealluvuses liidualade amet (malai keeles *Jabatan Wilayah Persekutuan*).

## Ühtse identiteedi loomine
Eraldi paiknevate alade ühtse identiteedi loomiseks on tehtud mitmeid pingutusi.

2006. aastal anti neile ühine lipp, vapp ja hümn, ehkki kõikidel liidualadel on ka oma lipp ja vapp.

Igal aastal tähistatakse 1. veebruaril Liidualade päeva (esimese liiduala loomise auks). See on ametlik püha liidualadel, kuid pole osariikides.

Alates 2006. aastast juhib kõigi kolme liiduala sporditegevust Liidualade Spordinõukogu (malai keeles *Majlis Sukan Wilayah Persekutuan*, *WIPERS*). Üle aasta peetavate Malaisia noortemängudel (malai keeles *Sukan Malaysia*) on liidualadel ühine võistkond, samas kui samadel paramängudel võisteldakse eraldi.
Individuaalsed neutraalsed sportlased 2026. aasta taliolümpiamängudel

**Individuaalsed neutraalsed sportlased** on nimetus, mida kasutati **[[2026. aasta taliolümpiamängud]]el** tunnustatud Venemaa ja Valgevene sportlaste esindamiseks pärast seda, kui Rahvusvaheline Olümpiakomitee (ROK) keelas nende riikide varasemad nimetamised seoses Venemaa sissetungiga Ukrainasse 2022. aastal, mis jätkus ka mängude ajal. ROK-i riigikood on AIN, mis tuleneb prantsuse keelest "athlètes individuels neutres".

Delegatsioon võistleb samadel tingimustel nagu 2024. aasta suveolümpiamängudel. Neil keelati kasutada olümpialippu ja olümpiahümni, mis oli varasematel mängudel neutraalseks nimetatud sportlaste jaoks tavapärane komme. Selle asemel kasutati ROK-i poolt määratud sinakasrohelist lippu, millel oli kujutatud ümmargust AIN-i embleemi, ja ühekordset instrumentaalhümni.   Individuaalsed neutraalsed sportlased peavad esmalt läbima taustakontrolli ja seejärel iga spordiala rahvusvahelise föderatsiooni heakskiidu ning seejärel ROK-i loodud spetsiaalse komisjoni poolt. Kuna AIN osaleb teatud tingimustel neutraalse võistkonnana, ei marsi delegatsioon avatseremoonial riikide paraadil ega saa medalitabelis ametlikku edetabelit.

Kuigi lipul on ainsuses sõnastus „Individuaalne neutraalne sportlane“, kasutab ROK proosas mitmuses sõnastust „Individuaalsed neutraalsed sportlased“.

Osales 13 sportlast Venemaalt ja 7 Valgevenest. Ainukese medali võitis Nikita Filippov saades hõbemedali suusamägironimises.

## Viited
Lielciecere

**Lielciecere** on küla (*ciems*) Lätis Salduse piirkonnas Ciecere vallas.

Küla asub Riiast 113 km. kaugusel Ciecere järve idakaldal. Külas asub Imantase bussipeatus.

Aastail 2001–2021 kuulus küla Brocēni piirkonda. Aastal 2021 oli külas 65 elanikku, aastal 2026 oli elanikke 55.

## Viited
Brocenmuiža

**Brocenmuiža** on küla (*ciems*) Lätis Salduse piirkonnas Ciecere vallas.

Aastail 2001–2021 kuulus küla Brocēni piirkonda. Aastal 2020 oli külas ligikaudu 20 elanikku.

## Viited
Kalnsētas

**Kalnsētas** on küla (*ciems*) Lätis Salduse piirkonnas Ciecere vallas.

Küla asub Riiast 121 km kaugusel. Küla asub Ciecere jõe ääres ja Ciecere järve läänekaldal.

Külas kasvav Čunkase künnapuu on looduskaitse all.

Aastail 2001–2021 kuulus küla Brocēni piirkonda. Aastal 2021 oli külas 26 elanikku, aastal 2026 oli elanikke 52.

## Viited
Emburga

**Emburga** on küla (*ciems*) Lätis Salduse piirkonnas Ciecere vallas.
Küla piirneb Salduse linnaga. Seal tegutsevad mitmed ettevõtted, nagu  SIA DLL-Transports, Werkstatt, ASEG. Külas on ka raamatukogu ja spaa. Külas asuvad Bērzi ja Flīžu cehsi bussipeatus.

Külas kasvav pärn ümbermõõduga 4.24 m on looduskaitse all.

Emburga on kujunenud Emburga karjamõisa (*Annenberg*) juurde. Seal on ajalooliselt asunud mitmed tööstusettevõtted, nagu piiritusevabrik ja fliisi tootev vabrik. Aastail 2001–2021 kuulus küla Brocēni piirkonda. Aastal 2021 oli külas 252 elanikku, aastal 2026 oli elanikke 235.

## Viited
Oškalni

**Oškalni** (vanasti ka **Ciecere**) on küla (*ciems*) Lätis Salduse piirkonnas Ciecere vallas.

Küla asub Riiast 121 kilomeetri kaugusel Ciecere jõe ääres ja Ciecere järve läänekaldal. Külas asuvad Bērzi ja Oškalni bussipeatus.

Külas kasvavad Depo pärn ja Ciecere veski Krauja tamm on looduskaitse all.

Aastail 2001–2021 kuulus küla Brocēni piirkonda. 

## Elanikkond


* 417 (1997)
* 357 (2021)
* 344 (2026)


## Viited
Malaisia vapp

**Malaisia vapp** (*Jata Negara Malaysia*) on Malaisia riigivapp alates 1965. aastast.

## Kujundus
Vapikilbi kohal on kollane poolkuu (sümboliseerib islamit riigi ametliku religioonina) ja 14-haruline täht (sümboliseerib 13 osariiki ja liidualasid). Vapikilpi toetavad mõlemalt poolt Malaisia tiigrid.

Vapikilbil on esindatud Malaisia osariikide sümbolid:
* Üleval on kujutatud viis krisi (jaava pistoda) punasel taustal. Need sümboliseerivad Johori, Terengganu, Kedahi, Kelantani ja Perlise osariike.
* Vasakul on Pulau Pinangi osariiki sümboliseerivad beetlipalm ja Pinangi sild.
* Keskel üleval on esialgseid Malai föderaalriikide (Negeri Sembilani osariik, Pahangi osariik, Peraki osariik, Selangori osariik) sümboliseerivad punane, must, valge ja kollane värv.
* Keskel all on järjest kolm sektsiooni, mis kuni 1965. aastani tähistasid vastavalt Sabahi, Singapuri ja Sarawaki osariiki. Singapuri vapp asendati 1965. aastal rooshibiski õiega.
* Paremal on Melaka osariiki sümboliseeriv India karusmari.

Vapikilbi all asub Malaisia deviis "Ühtsus on jõud" (*Bersekutu Bertambah Mutu*), mis on kirjutatud nii ladina kui ka jawi kirjas. Kuni 1963. aastani oli ladina kirjas tekst ingliskeelne.

## Ajalugu
Malaisia vapi ajalugu ulatub tagasi Briti koloniaalvõimu all loodud Malai föderaalriikide aega. Koos Malai föderaalriikide lipu kasutuselevõtuga 1895. aastal võeti kasutusele ka vapp, mis oli kasutuses kuni Malaia Föderatsiooni loomiseni 1948. aastal.

Malaia Föderatsiooni asutamise järel otsustati vappi muuta, uus vapp kuulutati ametlikult välja 12. mail 1952. Muudatuste hulgas oli föderatsiooni 11 osariigi täielikum kujutamine kilbil, krooni asendamine kollase poolkuu ja 11-harulise tähega. Ka algne Jawi moto asendati nii inglise kui ka Jawi malai keeles motoga "Ühtsus on jõud".

Vappi muudeti taas 1963. aastal, kui Malaia Föderatsiooniga ühinesid Singapur ning Sarawaki ja Põhja-Borneo (nüüd Sabah) kroonikolooniad. Singapuri vapp asendati 1965. aastal rooshibiski õiega, pärast seda kui Malaisia parlament otsustas Singapuri föderatsioonist välja heita. Aja jooksul muudeti erinevate osariikide vappe, viimane muutus Malaisia vapile tehti 1988. aastal.


Coat of arms of the Federated Malay States.png|Malai föderaalriikide vapp 1895–1952
Coat of arms of the Federation of Malaya.svg|Malaia Föderatsiooni vapp 1952–1963
Coat of arms of Malaysia (1963–1965).svg|alt1=Coat of arms of Malaysia (1963–1965).|Malaisia vapp 1963–1965
Coat of arms of Malaysia (1965-1973).svg|alt2=Coat of arms of Malaysia (1965–1973).|Malaisia vapp 1965–1973
Coat of arms of Malaysia (1973-1982).svg|alt3=Coat of arms of Malaysia (1973–1982).|Malaisia vapp 1973–1982
Coat of arms of Malaysia (1982-1988).svg|alt4=Coat of arms of Malaysia (1982–1988).|Malaisia vapp 1982–1988


## Vaata ka
*Malaisia lipp
*Riikide vappide loend

## Viited
Montonio Finance

**Montonio** on Eesti finantstehnoloogia ettevõte, mis pakub ettevõtetele makse-, finantseerimis- ja tarnelahendusi. Ettevõte asutati 2018. aastal Tallinnas. Montonio teenindab üle 7000 veebipoe Eestis, Lätis, Leedus, Poolas ja Soomes.

## Ajalugu

Montonio asutasid 2018. aastal Kristofer Turmen, Markus Lember, Karel Nappus, Henrik Rank, Karl Kristjan Kalluste ja Rasmus Õisma.

2020. aasta novembris sai Montonio Finance UAB Leedu Pangalt makseasutuse tegevusloa (litsents nr LB002007).

2022. aasta aprillis kaasas Montonio Index Venturesi juhitud A-seeria rahastusvoorus 11 miljonit eurot. Rahastusvoorus osalesid ka Tera Ventures, ffVC ja Superangel. Samal aastal laienes ettevõte Poola turule.

2023. aastal laiendas Leedu Pank Montonio makseasutuse tegevusluba, mis võimaldab ettevõttel hoida klientide vahendeid ja pakkuda täiendavaid makseteenuseid.

2024. aasta augustis nimetas ettevõte tegevjuhiks Johan Nordi, kes varem töötas Rootsi finantstehnoloogia ettevõttes Trustly. Ettevõtte kaasasutaja Markus Lember siirdus strateegiadirektori ametikohale.

2025. aastal sai Montonio PCI DSS Level 1 sertifikaadi, mis on maksekaardistööstuse kõrgeim turvasertifikaat.

## Teenused

Montonio pakub e-kaupmeestele ühtset platvormi, mis võimaldab ühe liidese kaudu:
* vastu võtta pangamakseid, kaardimakseid, Apple Pay ja Google Pay makseid;
* pakkuda järelmaksu- ja osamakselahendusi;
* hallata saadetisi ja tagastusi.

Ettevõte tegutseb Balti riikides, Poolas ja Soomes.

## Tunnustus

2022. aastal nimetas Briti idufirmade väljaanne Sifted Montonio üheks kümnest kõige kiiremini kasvavast Eesti idufirmast. Montonio on kahel aastal järjest pääsenud Siftedi 250 edetabelisse, mis järjestab Euroopa kõige kiiremini kasvavad idufirmad käibe kasvu alusel: 2024. aastal 68. ja 2025. aastal 127. kohale.

## Viited
Sertraliin

**Sertraliin** on selektiivsete serotoniini tagasihaarde inhibiitorite (SSRI) hulka kuuluv antidepressant, millega ravitakse kliinilist depresiooni, üldärevushäiret, sotsiaalärevushäiret, obsessiiv-kompulsiivset häiret (OKH), paanikahäiret ja premenstruaalset düsfoorilist häiret (PMDH). Ehkki näidustatud ka posttraumaatilise stressihäire raviks, on selle mõju PTSH-i sümptomite leevendamisel erinevate uuringute järgi võrdlemisi piiratud.

Sertraliini avastasid 1970. aastate lõpus Pfizeri teadlased. See on kantud Maailma Terviseorganisatsiooni esmavajalike ravimite nimekirja. 2023. aastal oli see 42 miljoni retseptiga 11. enim väljakirjutatud ravim Ameerika Ühendriikides.

Selle metaboliseerimise põhiline ainevahetussaadus on desmetüülsertraliin.

## Vastunäidustused
Sertraliini ei tohiks võtta inimesed, kes tarvitavad monoamiini oksüdaasi inhibiitoreid (MAOI) või antipsühhootikumi pimosiid.

## Viited
Jurgis Kunčinas

**Jurgis Kunčinas** (13. jaanuar 1947 Alytus – 13. detsember 2002 Vilnius) oli leedu luuletaja, esseist, tõlkija, üks kuulsamaid Leedu prosaiste pärast Leedu iseseisvuse taastamist.

Ta õppis aastatel 1964–1968 Vilniuse Ülikoolis saksa filoloogiat. Tema esimene publikatsioon ilmus 1968. aastal. Ta kirjutas kirjanduskriitikat, satiiri, esseesid, raadiosaateid ja filmistsenaariume. Ta avaldas esseesid ajalehtedes "Lietuvoje aidas", "Valstiečių laikraštis" ja "Šiaurės Atėnai".

Ta oli aastast 1989 Leedu Kirjanike Liidu liige ja aastast 1995 PEN-klubi liige. Tema tuntuim romaan on "Tūla" (1993). Selle romaani eest pälvis ta Leedu Kirjanike Liidu aasta parima raamatu auhinna. Romaan ilmus aastal 2025 Loomingu Raamatukogus ka eesti keeles, tõlkijaks ja järelsõna kirjutajaks Tiina Kattel. Ta on pälvinud ka ajakirja Nemunas luuleauhinnad (1972) ja proosaauhinnad (1994), Alytuse linna kultuuriauhinna (1996) ja Vilniuse linna kirjandusauhinna (1996 lühijuttude kogumiku "Laba diena, pone Enrike!" ("Tere päevast, härra Enrike!") eest).

Tema loomingut on tõlgitud inglise, vene, läti, rootsi, eesti, poola, valgevene ja saksa keelde ("Blanchisserie ehk Žvėrynas–Užupis", "Mobiilsed röntgenjaamad").

Ta suri aastal 2002 Vilniuses ja on maetud Vilniusesse Antakalnise kalmistule Kirjanike mäele Ričardas Gavelise kõrvale. Mõned tema teosed ja tõlked avaldati alles postuumselt.
Valeri Abramkin

**Valeri Fjodorovitš Abramkin** (vene keeles *Вале́рий Фёдорович Абра́мкин;* 19. mai 1946 Moskva – 25. jaanuar 2013 Moskva) oli Venemaa inimõiguste aktivist, Moskva Helsingi grupi liige.

## Elulugu
Sündis 19. mail 1946 Moskvas töölisklassi peres. 1970. aastal lõpetas Moskva Keemiatehnoloogia Instituudi. Ta töötas keemiainsenerina Anorgaaniliste Materjalide Uurimisinstituudis, kus tegeles tuumatehnoloogiaga. Nooruses hakkas ta laule komponeerima ja 1960. aastate keskel sai temast üks Moskva Amatöörlauluklubi (KSP) algatajaid. 1970. aastate keskel jätkas ta KSP-st väljaspool laulukirjutajate kogukonna organiseerimist ja hakkas tegelema tsenseerimata kirjandusliku tööga. Ajaloolase ja kirjaniku Mihhail Gefteri õpilasena tegi ta kaastööd samizdat-ajakirjadele "Voskresenje" (Ülestõusmine) ja "Poiski" (Uuringud). Võimud pidasid seda tegevust nõukogudevastaseks ja see ärritas KGB-d tugevalt.

1979. aasta detsembris arreteeriti esimest korda. Ta veetis peaaegu aasta Butõrka vanglas. Samizdat-ajakirja "Poiski" (Uuringud) levitamise ja nõukogudevastaste materjalide avaldamise eest mõisteti 1980. aasta oktoobris Vene NFSV kriminaalkoodeksi artikli 190-1 alusel ("Nõukogude sotsiaalset ja riiklikku süsteemi halvustavate laimavate väljamõeldiste levitamine") kolm aastat vangulaagrit. Kandis karistust Altai karistusasutuses, kus ta nakatus tuberkuloosi ja teistesse rasketesse haigustesse. 1982. aastal, enne esimese karistuse lõppu, mõisteti ta sama artikli alusel uuesti süüdi ja talle määrati veel kolm aastat range režiimiga sunnitöölaagrit. Ta vabastati 1985. aastal pärast lääne inimõiguste organisatsioonide proteste.

Pärast vabanemist 1985. aasta detsembris saadeti asumisele Tveri oblastis asuvasse kaugesse külla, kus ta töötas õpetajana vaimse puudega laste koolis. 1989. aasta alguses lubati tal naasta Moskvasse. Ta hakkas kohe tegelema inimõiguste alase tegevusega, liitus Moskva Helsingi grupiga ja asutas valitsusvälise organisatsiooni "Vangla ja vabadus". 1992. aastal loodi selle alusel Kriminaalõiguse Reformi Abistamise Keskus.

1997–2000 Venemaa Föderatsiooni presidendi juures tegutseva Poliitilise Konsultatiivnõukogu Alalise Inimõiguste Koja liige. Alates 2002. aastast oli ta Venemaa Föderatsiooni presidendi juures tegutseva inimõiguste komisjoni (hiljem muudeti presidendi kodanikuühiskonna institutsioonide ja inimõiguste edendamise nõukoguks) liige. Ta oli ka Venemaa Föderatsiooni justiitsministri juures tegutseva avaliku nõukogu liige (alates 2003. aasta augustist), Moskva linnapea juures tegutseva inimõiguste komisjoni liige ja kriminaalõiguse reformi abistamise keskuse direktor.

## Viited
Jonny Kim

**Jonathan Yong "Jonny" Kim** (sündinud 5. veebruaril 1984) on Ameerika Ühendriikide arst, topeltmääratlusega mereväelendur, NASA astronaut ja endine Navy SEAL.

Los Angeleses Lõuna-Korea immigrantide perre sündinud Kim astus 2002. aastal mereväkke. Ta liitus SEAL Team 3-ga ja osales Lähis-Idas enam kui 100 lahingumissioonil lahingumeediku, snaipri, navigaatori ja eesliikmena. Talle on omistatud Hõbetäht ning Pronkstäht koos lahingutunnusega "V" (vapruse eest). Ta on auastmelt komandörleitnant. 

Teenistuse ajal omandas Kim San Diego Ülikoolis bakalaureusekraadi matemaatikas ning Harvardi Meditsiinikoolis arstiteaduse doktorikraadi (MD). Kim on ka lennundusmeditsiini topeltmääratlusega spetsialist (AMDD); alates selle määratluse loomisest Esimese maailmasõja ajal on USA mereväes vaid 79 inimest teeninud nii arsti kui ka mereväelenduri topeltmääratluse. 2017. aastal valiti Kim NASA 22. astronautide rühma. Ta kuulus 2025. aastal Rahvusvahelise kosmosejaama 72. ja 73. ekspeditsiooni.

## Viited
Evi Kull

**Evi-Valentine Kull** (24. märts 1928 Tallinn – 8. september 2009 Tallinn) oli eesti arhitekt.

Ta õppis Elfriede Lenderi Eragümnaasiumis, lõpetas 1946. aastal Tallinna 8. Keskkooli. Ta õppis seejärel Tallinna Polütehnilise Instituudi (TPI) ehitusteaduskonna arhitektuuriosakonnas, lõpetas selle 1952. aastal.

Ta kuulus nende TPI lõpetanud arhitektide hulka, kes aastatel 1952–1953 suunati tööle Karjala-Soome NSV-sse (nn Eesti arhitektuuridessant Karjala-Soome NSV-sse). Töötas aastatel 1952–1954 Karjala-Soome NSV Vabariiklikus Projekteerimiskontoris.

Eestisse naasnud, töötas ta seejärel Tallinnas: 1955–1965 Eesti Põllumajandusprojektis, 1965–1967 S. Kirovi nimelises näidiskalurikolhoosis ja 1967–1983 EKE Projektis.

## Looming Eestis
Projekteerinud avalikke ja tootmishooneid:
*1972 Rakvere KEK-i peahoone ja teeninduskeskus Näpi külas
*1974–1980 projekteerimisbüroo Tallinnas Mustamäe tee 49 kuni 53
*1975 teenindusmaja Sauel
*1986 söökla Laagris

## Liikmesus
*1959 Eesti Arhitektide Liit

## Viited

## Kirjandus
*Oleg Kotšenovski. "Kull, Evi, arhitekt". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 217–218

## Välislingid
*"Evi Kull, portreefoto". Eesti Arhitektuurimuuseum, EAM Fk 368
*Profiil. Geni.com
*Haud Tallinna Pärnamäe kalmistul
Mohamad Hasan

**Mohamad bin Hasan** (Jawi kirjas: محمد بن حسن; sündinud 2. mail 1956 Rantaus Negeri Sembilani osariigis), tuttavamalt tuntud kui Tok Mat või Mat Hasan, on Malaisia ​​poliitik. Ta on alates 12. detsembrist 2023 olnud peaminister Anwar Ibrahimi valitsuses ajal Malaisia välisminister ja varem (3. detsembrist 2022 kuni 12. detsembrini 2023) Malaisia kaitseminister.

Ta sündis Rantaus Negeri Sembilani osariigis. Ta sai aastal 1975 bakalaureusekraadi rahvusvaheliste suhete erialal Malaya Ülikoolis.

Ta alustas oma karjääri Malayan Banking Berhadis praktikandi ametikohal. Tema viimane ametikoht Maybankis oli Petaling Jaya peakontori abikontori juhataja, enne kui ta liitus Arab Malaysia Merchant Bankiga. Tema viimane ametikoht Arab Malaysia Merchant Bankis oli nende Johor Bahru filiaali juhataja. Hiljem siirdus ta Bank Bumiputera Malaysia Berhadi, kus ta oli Bank Bumiputera Londoni peadirektor (1988–1992). Pärast pangandusmaailmast liikus ta ettevõtlussektorisse Cold Storage Malaysia Berhadi tegevjuhina (1992–1994). Tema viimane ametikoht ettevõtlussektoris oli jalgratta- ja transpordiettevõtte Bintang Berhad tegevdirektor (1994–2004).

Lisaks oli Mohamad ka Khazanah Nasional Berhadi juhatuse liige, FIMA Berhad Groupi esimees ja Sepang International Circuit (SIC) juhatuse liige.

Ta on ka parlamendiliige Rembaust ja Negeri Sembilani osariigi seadusandliku kogu (Member Legislative Assembly, MLA) liige. Ta oli aastatel 2004–2018 Negeri Sembilani osariigi Menteri Besar (osariigi peaminister). Aastatel 2018–2023 oli ta Negeri Sembilani osariigi opositsioonijuht.

Ta on Ühendatud Malaide Rahvusorganisatsiooni (UMNO) liige ja aastast 2018 selle asepresident ja ka Barisan Nasionali (BN) koalitsiooni aseesimees.

2. detsembril 2022 kuulutas peaminister Anwar Ibrahim välja oma kabineti. Ta oli 3. detsembrist 2022 kuni 12. detsembrini 2023 Malaisia kaitseminister Anwar Ibrahimi valitsuses. Mohamad Hasan võttis Zambry Abdul Kadirilt üle välisministeeriumi. Zambry Abdul Kadir võttis Mohamed Khaled Nordinilt üle kõrgharidusministeeriumi. Mohamed Khaled Nordin võttis Mohamad Hasanilt üle kaitseministeeriumi.

## Isklikku
Ta on Raja Salbiah Tengku Najumuddiniga abielus. Ta on viie lapse isa. Usutunnistuse poolest on ta moslem.
Evi Gross

**Evi Gross** (2. aprill 1928 Laatre vald, Sangaste kihelkond, Valgamaa – 11. mai 2019) oli eesti arhitekt.

Ta õppis Tallinna Polütehnilise Instituudi (TPI) ehitusteaduskonna arhitektuuriosakonnas, lõpetas selle 1952. aastal.

Ta kuulus nende TPI lõpetanud arhitektide hulka, kes aastatel 1952–1953 suunati tööle Karjala-Soome NSV-sse (nn Eesti arhitektuuridessant Karjala-Soome NSV-sse). Töötas aastatel 1952–1954 Karjala-Soome NSV Vabariiklikus Projekteerimiskontoris.

Eestisse naasnud, töötas ta seejärel Tallinnas ETKVL-i projekteerimisgrupis, mis 1956. aastal reorganiseeriti Tsentrosojuzprojekti Tallinna filiaaliks. Seal koostati kaubamajade, kaupluste, toitlustusettevõtete ja kaubabaaside projekte. Ta tegeles põhjalikult ka nende ettevõtete nähtamatu poolega – logistika, analüüsi ja tehnoloogia küsimustega.

1960. aastate algupoolel, kui muutusid aktuaalseteks tüüpprojektide koostamised, osales selles töös ka Evi Gross.  Aastatel 1960–1964 valminud kaupluste sisustuste tüüplahenduste eest pälvis ta Rahvamajanduse Saavutuste Näitusel Moskvas kaks medalit.

## Looming Eestis
*1955 toiduainete kauplus Kohilas
*1956 ETKVLi staadioni paviljon Tallinnas
*1969 Tartu 400-kohaline kohvik-söökla
*1967 Tartu Kaubamaja sisekujundus ja sisustus
*1969 kaupluse Juveel kujundus Tallinnas
*1970 söökla Viru rekonstrueerimine Tallinnas
*1972 Tallinna Kaubamaja logistika

## Liikmesus
*Eesti Arhitektide Liit

## Viited

## Välislingid
*"Evi Gross, portreefoto". Eesti Arhitektuurimuuseum, EAM Fk 365
*Profiil. Geni.com
*"Lahkus arhitekt Evi Gross". Eesti Arhitektide Liit, 13. mai 2019
*Haud Laatre kalmistul
Zambry Abdul Kadir

**Zambry bin Abd Kadir** (Jawi kirjas: زمبري بن عبدالقادر; sündinud 22. märtsil 1962 Pangkori saarel Peraki osariigis) on Malaisia poliitik ja senaator. Ta on alates 12. detsembrist 2023 olnud peaminister Anwar Ibrahimi valitsuses ajal Malaisia  kõrgharidusminister. Varem oli ta 3. detsembrist 2022 kuni 12. detsembrini 2023 Malaisia välisminister.

## Elukäik
Ta sündis aastal 1962 Pangkori saarel Peraki osariigis. Ta omandas alg- ja keskhariduse Pangkori saarel asuvates alg- ja keskkoolides ning jätkas gümnaasiumiõpinguid mandril asuvas Bukit Gantangi keskkoolis Parit Buntaris (asub Kerian distriktis Peraki osariigis). Ta omandas aastal 1991 B.Econ (Hon) kraadi majandusteaduses Malaisia Rahvusvahelisest Islamiülikoolist, seejärel omandas ta magistrikraadi (kiitusega) islami mõtte alal. Aastal 1992 omandas ta magistrikraadi poliitilise filosoofia ja võrdleva religiooni alal Temple'i ülikoolis (asub Philadelphias). Aastal 1995 omandas ta Temple'i ülikoolis filosoofiadoktori kraadi (PhD) poliitilise mõtte alal, spetsialiseerudes kaasaegsele poliitikale.

Ta oli 3. detsembrist 2022 kuni 12. detsembrini 2023 Malaisia välisminister Anwar Ibrahimi valitsuses. Mohamad Hasan võttis Zambry Abdul Kadirilt üle välisministeeriumi. Zambry Abdul Kadir võttis Mohamed Khaled Nordinilt üle kõrgharidusministeeriumi. Mohamed Khaled Nordin võttis Mohamad Hasanilt üle kaitseministeeriumi.

## Isiklikku
Ta on abielus Saripah Zulkifliga ja ta on viie lapse isa.
Malaia Kommunistlik Partei

**Malaia Kommunistlik Partei** (*Parti Komunis Malaya*) oli kommunistlik partei, mis tegutses Briti Malaias ja hiljem  Malaisias ja Singapuris aastatel 1930–1989. See vastutas nii Malaia Jaapani-vastase Rahvaarmee kui ka Malaia Rahvavabastusarmee loomise eest.

Aastatel 1941–1945 oli Malaia Kommunistlik Partei ja selle juhitud Malaia Jaapani-vastase Rahvaarmee peamine Jaapani impeeriumi okupatsiooni vastane jõud Malaias ja Singapuris. Peale Briti võimu taaskehtestamist loodi Malaia Kommunistliku Partei poolt Malaia Rahvavabastusarmee, mis võitles Chin Pengi juhtimise all nii Briti võimude vastu Malaia kriisi ajal kui ka Malaisia ja Singapuri valitsuste vastu kuni 1989. aastani.

## Vaata ka
* Malaia kriis
* Kommunistide ülestõus Malaisias (1968–1989)

## Viited
Roppongi

**Roppongi** (jaapani 六本木 'kuus puud') on linnaosa Jaapani pealinna Tokyo Minato ringkonnas.

Roppongi pindala on 1,15 km². 2025. aastal oli seal 12 692 elanikku.

Roppongis on palju ööklubisid ja restorane, mistõttu see on tuntud vilka ööelu poolest.

Kõrgeim hoone on 238 m kõrgune Roppongi Hills Mori Tower, milles asub ka Mori kunstimuuseum.

Asumis on Roppongi metroojaam.


JAP_Tokio_Roppongi_1.jpg|
Mori_tower.jpg|Mori Tower
Roppongi-Sta-7.JPG|Roppongi metroojaama sissepääs
Sakura_trees_-04.jpg|Õitsvad kirsipuud Supein-zaka tänaval


## Viited

## Välislingid
Paša Angelina

**Praskovja Nikititšna Angelina**, tuntud ka kui **Paša Angelina** (vene keeles Прасковья Никитична Ангелина; 12. jaanuar (vkj 30. detsember 1912) 1913 Starobeševe, Jekaterinoslavi kubermang – 21. jaanuar 1959 Moskva) oli stahhaanovliku liikumise tööeesrindlane Nõukogude Liidus, traktoribrigaadi brigadir.

Krimmikreeklaste perekonnas sündinud Angelina organiseeris 1933. aastal  kodukandis asunud masina-traktorijaamas riigis esimese naistraktoristide brigaadi. 1938. aastal pöördus ta Nõukogude Liidu naiste poole üleskutsega õppida traktoristiks. Üleskutsele reageerisid 200 000 naist, kes soovisid järgida Angelina eeskuju.

Angelina astus 1937. aastal ÜK(b)P liikmeks. 1940. aastal lõpetas ta Timirjazevi-nimelise Moskva Põllumajanduse Akadeemia. Alates 1937. aastast oli ta NSV Liidu Ülemnõukogu 1.–5. koosseisu saadik ning alates 1939. aastast delegaat ÜK(b)P (hiljem NLKP) kolmel järjestikusel parteikongressil (1939, 1952, 1956).

Pideva töö tagajärjel masinaõlide ja diislikütusega tekkis tal maksatsirroos. Ta 
suri 21. jaanuaril 1959 Moskvas ja maeti sünnikohas Starobeševes.

## Tunnustus
*Kahekordne sotsialistliku töö kangelane (1947, 1958)
*Kolme Lenini ordeni kavaler (1935, 1947, 1954)
*Stalini teise järgu preemia laureaat (1946)

## Teosed
*"Люди колхозных полей". Сельхозгиз, 1948

## Viited
Stahhaanovlik liikumine

**Stahhaanovlik liikumine** oli massiline tootmisnovaatorite liikumine Nõukogude Liidus, mis väljendus uute seadmete oskuslikus kasutamises ja töö otstarbekas korraldamises, mille tulemusena saavutati tööviljakuse järsk tõus.

Liikumine tekkis 1935. aastal Donbassi kaevurite Aleksei Stahhanovi ja Nikita Izotovi töösaavutuste mõjul ning levis kõigisse majandusharudesse.

Põllumajanduses oli stahhaanovliku liikumise algataja Paša Angelina.

## Viited
Donald Pettit

**Donald Roy Pettit** (sündinud 20. aprillil 1955) on Ameerika Ühendriikide keemiainsener ja NASA astronaut. Ta on osalenud kolmel pikaajalisel missioonil Rahvusvahelises Kosmosejaamas, ühel kosmosesüstiku missioonil ning kuuenädalasel ekspeditsioonil meteoriitide otsimiseks Antarktikas. Seisuga 2026 on ta 70-aastasena NASA vanim tegevteenistuses olev astronaut. Ta on kosmoses olnud 590 päeva.

Ta sai 1978. aastal Oregoni Riiklikust Ülikoolist keemiainseneri bakalaureusekraadi ja 1983. aastal Arizona Ülikoolist doktorikraadi. Ta töötas kuni 1996. aastani teadlasena Los Alamose Riiklikus Laboris, misjärel võeti ta vastu astronautide väljaõppesse. Pettit on abielus ja tal on kaks poega.

## Viited
Süüria Demokraatlikud Jõud

**Süüria Demokraatlikud Jõud** (araabia keeles قوات سوريا الديمقراطية; kurdi keeles *Hêzên Sûriya Demokratîk*; süüria keeles ܚܝ̈ܠܘܬܐ ܕܣܘܪܝܐ ܕܝܡܩܪܛܝܬܐ; inglise keeles *Syrian Democratic Forces* (**SDF**)) on Süürias tegutsev vasakpoolne relvarühmituste liit. Seda juhivad kurdid ning toetavad Ameerika Ühendriigid. See on aastast 2015 Põhja- ja Ida-Süüria Demokraatliku Autonoomse Valitsuse ehk Rojava sõjavägi. SDF-i võitleb ametlikult sekulaarse, demokraatliku ja föderaalse Süüria loomise eest. Rühmituse vastane on muuhulgas Türgi, kelle jaoks on SDF Kurdistani Töölispartei (PKK) käepikendus.

SDF moodustati Ameerika Ühendriikide toel Süüria kodusõja ajal. Sellesse kuuluvad peamiselt kurdide, araablaste ja assüürlaste üksused, kuid on ka armeenlasi, türkmeene ja tšetšeene. SDF-i kuuluvatest rühmitustest on domineeriv kurdide relvarühm Rahva Kaitseüksused (YPG), mille on terroriorganisatsiooniks arvanud nii Türgi kui Katar. Kodusõja ajal liitusid SDF-ga ka mitmed opositsioonilise Vaba Süüria Armee üksused.

SDF-i vaenlaste hulka kuulusid kodusõjas paljud islamistlikud, Süüria rahvuslikud ja türgimeelsed relvaüksused, näiteks al-Qaeda, Islamiriik, Süüria Rahvusarmee (TFSA) ja Türgi sõjavägi. Kuni aastani 2019 võitles SDF peamiselt ISIS-ga, kes neil õnnestus välja tõrjuda al-Hawlist, al-Shaddadahist, Tishrini tammilt, Manbijilt, Tabqast, Eufrati tammilt, Mansoura tammilt ja ISIS-e endisest pealinnast Raqqast. Märtsis 2019 teatas SDF, et ISIS on pärast kaotust Baghuz Fawqani lahingus Süüriast ametlikult välja tõrjutud. Pärast seda läks SDF-i fookus Põhja-Süürias TFSA-le ja Türgile.

10. märtsil 2025 nõustus SDF osalema ajutise valitsuse riigikorralduses. Jaanuaris 2026 asus Süüria üleminekuvalitsus Kirde-Süürias pealetungile. 18. jaanuaril sõlmisid SDF ja keskvalitsus relvarahu, mille järgi nõustus SDF end liitma Süüria riigiga ja andma valitsusele kontrolli Ar-Raqqah' ja Deir ez-Zori provintsid, Islamiriigi sõjavangilaagrid, piiriületuspunktid ja naftamaardlad.

## Vaata ka
* Süüria kodusõja relvarühmituste loend
* Süüria Demokraatlik Nõukogu
* Demokraatliku Ühiskonna Liikumine
* Demokraatliku Ühtsuse Partei
* Süüria föderaliseerimine
* Rojava revolutsioon
* Põhja- ja Ida-Süüria Demokraatlik Autonoomne Valitsus
* DAANES-i – Süüria suhted
* YPG-FSA suhted
* SDF-i ja Süüria üleminekuvalitsuse kokkupõrked (2025–)

## Viited

## Välislingid
* Koduleht

## Kirjandus
* 
*
Victoria (Labuan)

**Victoria** (malai keeles täisnimena *Bandar Victoria*, 'Victoria linn'; vahel ka 'Labuani linn', malai keeles *Bandar Labuan*) on Labuani liiduala pealinn Malaisias.

Linn asub Labuani saare kaguosas. Victoria vanalinn asub Victoria lahe idarannikul.

Linna rahvaarvu ametlikult ei esitata, Labuani liiduala umbes 100 000 inimesest (2023. aasta hinnnaguna) elab suurem osa Victorias.

Linn asutati 1946. aastal. Linn on saanud oma nime Briti kuninganna Victoria järgi.

Victoria sai 1984. aastal loodud Labuani liiduala pealinnaks.

Linn on olnud Labuani erimajandustsooni keskus, mida Malaisia liiduvalitsus püüdis enne 1997. aasta Aasia finantskriisi luua maksuvaba pangandus- ja investeerimiskeskusena.

## Sõpruslinnad
*Xianning, Hiina RV

## Viited
Väikekurp

**Väikekurp** (*Thinocorus orbignyianus*) on kurplaste sugukonda kuuluv linnuliik.

## Välimus
Väikekurp on 215–240 mm pikk. Põhialamliigi tiib on 142–159 mm ja jookse 22–25 mm pikk, *T. o. ingae* tiib on 137–150 mm ja jookse 21–23 mm. Noka pikkus on 11–13 mm, saba 55–73 mm. Kaalub 110–140 mm.

Ülapool on peamiselt pruunikirju. Kõht on valge. Isaslinnu laup, kael ja rind on sinakashallid, kurgu all on valge musta servaga laik. Jalad ja nokk on kollakad, nokaots on must. Silmad on pruunid.

Noorlinnu sulestik sarnaneb emaslinnu omaga, kuid on veidi heledam.

Väikekurp sarnaneb välimuselt kääbuskurbaga, kuid väikekurp on suurem ja tema ülapool on veidi tumedam. Isase väikekurba kael ja rind on sinisemat tooni kui kääbuskurbal ning tema rinnal pole musta triipu. Emase väikekurba rind on triibulisem kui kääbuskurbal.

## Alamliigid ja levik
Liigil on kaks alamliiki:
**T. o. ingae* Tschudi, 1843 – Põhja-Peruust Kirde-Tšiili ja Loode-Argentinani
**T. o. orbignyianus* Geoffroy Saint-Hilaire ja Lesson, 1831 – Põhja-Tšiilist ja Lääne-Argentinast Tulemaa saarteni

Väikekurbad elavad rohtlates ja rabade ümbruses.

## Toitumine
Väikekurbad toituvad pungadest ja lehtedest.

## Pesitsemine
Väikekurbad pesitsevad üksikult. Pesa asub tavaliselt vee lähedal. Kurnas on neli muna.

## Viited

## Välislingid
Unused Imaginative Capacity

**Unused Imaginative Capacity** on 2020. aastal välja antud stuudioalbum Eesti ansamblilt Intrepid.

Albumi ilmumise ajal, olid koosseisus:

Raiko Rajalaane – vokaalid

Simo Atso – kitarr

Villem Eplik – kitarr, taustavokaal

Siim Soodla – bass

Madis Kaljurand – trummid

## Viited
EUMETSAT

**Euroopa Meteoroloogiasatelliitide Kasutamise Organisatsioon** (*European Organisation for the Exploitation of Meteorological Satellites*; **EUMETSAT**) on rahvusvaheline organisatsioon, mis loodi rahvusvahelise konventsiooniga, millega on praeguseks ühinenud kokku 30 Euroopa liikmesriiki. Eesti sai EUMETSATi liikmesriigiks 2013. aastal.

EUMETSATi peamine eesmärk on luua, hallata ja kasutada Euroopa operatiivsete meteoroloogiasatelliitide süsteeme. EUMETSAT vastutab satelliitide kosmosesse saatmise ja opereerimise eest ning edastab satelliidiandmeid lõppkasutajatele, samuti panustab kliima operatiivsesse seiresse ja ülemaailmsete kliimamuutuste tuvastamisse.

Satelliitvaatlused on hädavajalik sisend ilmaennustuste koostamiseks ning abistavad ka sünoptikuid potentsiaalselt ohtlike ilmastikunähtuste tuvastamisel. Üha olulisemaks muutub ilmasatelliitide võime koguda kosmosest pikaajalisi mõõteandmeid, mis toetavad kliimamuutuste uuringuid.

EUMETSAT ei ole Euroopa Liidu (EL) asutus ega agentuur, kuigi enamik selle liikmetest on ELi liikmesriigid. Organisatsioon liitus 2012. aastal rahvusvahelise kosmose ja suurõnnetuste hartaga (*International Charter on Space and Major Disasters*), võimaldades sellega oma kosmoseressursside ülemaailmset heategevuslikku kasutamist.

## Viited
Al-Ḩasakah

**Al-Ḩasakah** (araabia keeles ٱلْحَسَكَة, kurdi keeles حەسەکە (*Heseke*), süüria keeles ܚܣܝܟܐ (*Hasake*)) on linn Süüria kirdeosas, al-Ḩasakah' provintsi keskus. Aastal 2023 elas linnas ligi 420 000 inimest, kellest enamuse moodustasid araablased, kurdid ja assüürlased, aga elas ka armeenlasi ja tšetšeene. Hasakast 80 km põhjapool asub Qamishli linn. Linna läbib Eufrati lisajõgi Khabur, Hasakast põhjas on Khaburi lisajõgi Jaghjagh. Linn ja seda ümbritsevad alad olid pikalt *de facto* autonoomse Rojava kontrolli all. Kui Süüria üleminekuvalitsus Ayn Issa hõivas, sai Hasakast uus Rojava pealinn.

Linna iseloomustavad viljakas muld, veerohkus, ilus loodus ja paljud arheoloogilised leiukohad. Linna on 21. sajandil kahjustanud Khaburi kuivamine, mis on sundinud paljud kohalikud põllumehed mujale kolima.

## Inimesed
* Hammouda Sabbagh
* Ignatius Joseph III Yonan

## Vaata ka
* Al-Hasakah-Nisibisi Süüria katoliiklik eparhia

## Viited

## Allikad
*
Rothenburg

**Rothenburg** on saksakeelne kohanimi ja viitab järgnevatele paikadele:
* Rothenburg ob der Tauber, Baierimaal
* Rothenburg (Oberlausitz), Saksimaal
* Rothenburg (Saksi-Anhalt), Saksi-Anhalti liidumaal
* Château de Rothenbourg, varemetes loss Lorraine'is (Lothringenis) Prantsusmaal
* Rothenburg (Thüringen), varemetes loss Tüüringis
* Rothenburg an der Oder, saksapärane kohanimi Czerwieński kohta Poolas

## Inimesed
* Glenn Edwin Rothenburg, Ameerika Ühendriikide filminäitleja Glenn Corbetti sünninimi
* Heinz-Joachim Rothenburg, Ida-Saksa kuulitõukaja
* Karl Rothenburg, Wehrmachti ohvitser

## Vaata ka
* Rotenburg
* Rottenburg
* Rothenberg
* Rotenberg
Batu koopad

**Batu koopad** on lubjakivikoopad Gombaki ringkonnas Selangori osariigis Malaisias, umbes 13 kilomeetrit Kuala Lumpurist põhjas. Koopakompleksis on mitmeid hindu templeid, millest populaarseim on jumalusele Muruganile pühendatud pühamu. See on Malaisias toimuva tamili hindu festivali Thaipusami keskpunkt ning populaarne turismiobjekt. Kompleksis asub ka 43 meetri kõrgune Murugani kuju, mis on üks suurimaid Murugani kujusid maailmas.

## Ajalugu

Koopaid kasutasid varjupaigana temuanid, Orang Asali hõim. 1860. aastatel hakkasid Hiina asunikud koobastest guaanot kaevandama. 1878. aastal külastas koopaid Ameerika loodusteadlane William Hornaday. 19. sajandi lõpus märkas India tamili kaupmees ja kogukonnajuht K. Thamboosamy Pillai, et peamise koopa sissepääs on veli (sõjajumal Murugani oda) kujuline ning alustas kampaaniat hindu templi loomiseks. Tempel valmis 1891. aastal ning alates 1892. aastast on seal tähistatud Thaipusami festivali.

2006. aasta jaanuaris, Thaipusami festivali ajal, avati koobaste ees 42,7 meetri kõrgune hindu sõjajumal Murugani kuju. See on Malaisia kõrgeim kuju ja maailma suuruselt teine Murugani kuju (suurim asub Salemis Tamil Nadus Indias).

## Vaata ka
* UNESCO maailmapärand Malaisias
* Selangori osariik

## Viited
Kati Tamtik

**Kati Tamtik** (sündinud 20. mail 1988) on Eesti riigiametnik. Ta on alates 1. jaanuarist 2025 Maa- ja Ruumiameti peadirektor.

Kati Tamtik on lõpetanud Eesti Maaülikooli bakalaureuseõppe kinnisvara planeerimise erialal, õppinud Tallinna Tehnikakõrgkoolis hoonete ehitust ning omandanud magistrikraadi Tallinna Ülikoolis organisatsioonikäitumise erialal.

Aastatel 2016-2017 töötas ta Riigi Kinnisvara ASis kinnisvara haldamise põhja piirkonna juhina, seejärel Tarbijakaitse ja Tehnilise Järelevalve Ametis ehitus- ja raudteeosakonna juhatajana. Aastatel 2022-2024 oli ta Transpordiameti strateegilise planeerimise teenistuse direktor ja seejärel kuni Maa- ja Ruumiameti peadirektoriks saamiseni Tallinna keskkonna- ja kommunaalameti juhataja asetäitja otseste teenuste ja klienditeeninduse alal.

## Viited
Andrzej Domański

**Andrzej Domański** (sündinud 27. augustil 1981 Krakówis) on Poola majandusteadlane ja poliitik. Ta oli 13. detsembrist 2023 kuni 24. juulini 2025 Poola rahandusminister on alates 24. juulist 2025 Poola rahandus- ja majandusminister Donald Tuski kolmandas valitsuses.

Ta sündis aastal 1981 Krakówis. Ta õppis majandusteadust Krakówi Majandusülikoolis. Hiljem sai temast õppejõud nii Łazarski Ülikoolis kui ka SWPS Ülikoolis.

Varem fondihaldurina kandideeris ta 2019. aastal Seimi, kuid ei osutunud valituks pärast vaid 1329 hääle kogumist.

Ta kandideeris 2023. aasta valimistel loosungi all Człowiek od gospodarki (Majandusmees). Vaatamata sellele, et ta oli Kodanikuplatvormi uus kandidaat, vastutas ta nende majandusprogrammi koostamise eest. Oma valimisavalduses märkis ta, et ta on poliitikasse sekkunud osaliselt tänu oma tütrele. Ta avaldas ka oma veendumust, et investeeringud Poola energiasektorisse ja majanduskasvu on lahendused kliimakriisile.

2024. aasta aprillis väljendas ta vastuseisu Poola euroalaga liitumisele, öeldes, et zloti säilitamine aitas riigil vältida majanduslangust 2008. aasta finantskriisi ajal.

Teda on tema ametiaja jooksul kirjeldatud kui keyneslast või neokeyneslast.